Seznam priporočil

Priporočilo 1: Organizacija davčnih uprav

Priporočilo 2: Digitalizacija in informacijska tehnologija

Priporočilo 3: Izračun in analiza vrzeli pri pobiranju DDV

Priporočilo 4: Registracija za DDV za tuje davčne zavezance

Priporočilo 5: Identifikacijske številke za DDV

Priporočilo 6: Veljavnost registracije za DDV in sistem VIES

Priporočilo 7: Nadzor po registraciji

Priporočilo 8: Nadzor po registraciji

Priporočilo 9: Zapoznela plačila vračila DDV

Priporočilo 10: Revizijska strategija in strategija izpolnjevanja obveznosti

Priporočilo 11: Carinski postopek 42

1.Uvod

V skladu s členom 12 Uredbe Sveta (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz DDV, mora Komisija Evropskemu parlamentu in Svetu vsaka tri leta predložiti poročilo o postopkih, ki se v državah članicah uporabljajo za registriranje davčnih zavezancev ter za določitev in pobiranje DDV, pa tudi o načinih in rezultatih njihovega sistema za nadzor DDV.

To osmo poročilo zajema razvoj dogodkov v obdobju 2013–2016. Številčni podatki se nanašajo na obdobje 2013–2015. Komisija je za pripravo tega poročila z vprašalnikom zbrala informacije od davčnih organov vseh držav članic EU. Poleg tega so njene službe obiskale deset držav članic, da bi pridobile natančnejše informacije in pojasnila v zvezi z nekaterimi odgovori na vprašalnik.

V poglavju 2 poročila so pojasnjeni pomen DDV in izzivi, s katerimi se davčne uprave srečujejo zaradi vrzeli pri pobiranju DDV. Glavne ugotovitve so predstavljene v poglavju 3 tega poročila, pri čemer sledijo ključnim fazam pri upravljanju DDV, ki so: registracija in odjava za namene DDV, vložitev obračuna in plačilo DDV, izterjava dolgov iz naslova DDV, vračilo DDV ter revizije in preiskave v zvezi z DDV. Ugotovitve razkrivajo nekatere trende pri upravljanju DDV in so podlaga za priporočila, s katerimi naj bi se dopolnilo trenutno posodabljanje sistema DDV v EU. Priporočila so predstavljena skupaj z zadevnimi ugotovitvami. Poglavje 3 vsebuje pregled izvajanja priporočil iz prejšnjega poročila po členu 12, ki je vključevalo predloge za izboljšave davčnega upravljanja. Na koncu je v poglavju 4 poudarjen strateški vidik upravljanja DDV.

To poročilo temelji na informacijah, ki so jih predložile nacionalne davčne uprave. Kakovost in točnost podatkov sta se zelo razlikovali. Ker so poleg tega davčne uprave čedalje bolj organizirane glede na integrirane postopke za vse vrste davkov, je bilo posamezna vprašanja v zvezi z DDV ponekod težko ločiti od širše strukture davčne uprave. Nazadnje, v tem poročilu niso zajete družbenopolitične, geografske, gospodarske in zgodovinske posebnosti, ki vplivajo na strukturo in organizacijo nacionalnega sistema za pobiranje in nadzor DDV.

2.Pomen DDV kot prihodka EU

Prihodki iz DDV so pomemben vir dohodka za proračune držav članic in EU. Skupni prihodki iz lastnih sredstev iz naslova DDV za proračun EU so se s 14,019 milijarde EUR v letu 2013 zvišali na 18,087 milijarde EUR v letu 2015. Tako se je relativni delež prihodkov iz lastnih sredstev iz naslova DDV, ki so jih plačale države članice, v skupnih lastnih sredstvih povečal za tri odstotne točke, in sicer z 9,4 % v letu 2013 na 12,4 % v letu 2015.